Иван Бандаловски
Иван Георгиев Бандаловски по прякор Бандата е български футболист. Роден е на 23 ноември 1986 година.

Кариера 
Бандаловски израства в школата на Левски (София), но на 17-годишна възраст през 2004 г. подписва първи професионален договор с Литекс (Ловеч). Дебютира официално в професионалния футбол на 31 юли 2004 г. в мача за Суперкупата на България. Играе през всичките 90 минути, но Литекс губи с 0:1 от Локомотив (Пловдив). През есенния полусезон на 2004/05 записва 8 мача за ловчанлии в „А“ група.

През декември 2004 г. Бандаловски преминава в холандския Фейенорд с договор за преотстъпване за 18 месеца. През този период обаче, не записва нито един официален мач за холандския отбор. Така през лятото на 2006 г. от Фейенорд не активират клаузата в договора за закупуването му и той се завръща в Литекс (Ловеч). При оранжевите обаче също не успява да се пребори за титулярно място. През сезон 2006/07 записва 11 мача в „А“ група, а през есента на 2007/08 – само 2 участия.

На 29 февруари 2008 г. Бандаловски преминава в Локомотив (София) с договор за 2,5 години. Там намира по-често място в състава и до края на контракта си записва 43 мача в „А“ група, в които бележи 3 гола.

На 28 септември 2010 г. Бандаловски преминава като свободен агент в ЦСКА (София). Дебютира за отбора на 14 ноември 2010 г. при домакинска победа с 1:0 над Локомотив (Пловдив), когато заменя в добавеното време Маркиньош.

През сезон 2011/12 се утвърждава като титуляр в ЦСКА. Бележи първия си гол на 22 март 2012 г. при победа с 4:0 над бившия му клуб Локомотив (София). След напускането на Тодор Янчев, през януари 2013 г. той е избран за капитан на ЦСКА. За „армейците“ записва общо 73 мача с 3 гола в „А“ група. В края на юни 2013 г. защитникът разтрогва договора си с клуба по взаимно съгласие.

На 26 юли 2013 г. Бандаловски подписва 3-годишен контракт с белгийския елитен Оуд-Хьоверле Льовен.

В 2015 година получава паспорт на Република Македония, за да не играе за Партизан (Белград) като чужденец.

В началото на 2017 г. Бандаловски се присъединява към тима на Верея (Стара Загора).

На 29 май 2022 г. обявява официоално че се оттегля от професионалния футбол.

Други
През октомври 2022 Бандаловски е привлечен като обвиняем по побой извършен през 2012 година заедно с бившия футболист Георги Семерджиев, който причинява смъртта на две момичета при шофиране под влияние на метамфетамини през лятото на 2022 година.

Статистика по сезони 
 Литекс (Ловеч) – 2004/05 – „А“ група, 8 мача/0 гола
 Фейенорд – 2005/06 – Ередивизи, 0/0
 Литекс (Ловеч) – 2006/07 – „А“ група, 11/0
 Литекс (Ловеч)/Локомотив (Сф) – 2007/08 – „А“ група, 9/0
 Локомотив (Сф) – 2008/09 – „А“ група, 12/1
 Локомотив (Сф) – 2009/10 – „А“ група, 21/2
 ЦСКА (Сф) – 2010/11 – „А“ група, 15/0
 ЦСКА (Сф) – 2011/12 – „А“ група, 15/1

Външни препратки 
 Профил на Бандаловски в сайта National-Football-Teams

Бележки 

Родени през 1986 година
Български футболисти
Футболисти на Литекс (Ловеч)
Футболисти на Фейенорд
Футболисти на Локомотив (София)
Футболисти на ПФК ЦСКА (София)
Футболисти на Партизан
Футболисти на Верея (Стара Загора)
Футболисти на Берое
Футболисти на Ботев (Пловдив)
Футболисти на Царско село (София)
Български футболисти в Нидерландия
Български футболисти в Сърбия
Български футболисти в Кипър
Родени в София
Северномакедонски футболисти